钦定古今图书集成/明伦汇编/官常典/第012卷 > 宋
## 钦定古今图书集成/明伦汇编/官常典/第012卷 > 宋

宋“诸皇子为王，支子封五等，皆如《晋制》，大小国各置
三军。”

按：《宋书百官志》：“汉初王国，置太傅掌辅导，内史主治
民，丞相统众官，中尉掌武职。分官置职，略同京师。至
景帝，惩七国之乱，更制诸王不得治国。汉为置吏，改
丞相曰相。省御史大夫、廷尉、少府、宗正、博士官，其大
夫、谒者诸官长丞，皆损其员数。后改汉内史为京兆
尹，中尉为执金吾，郎中令为光禄勋，而王国如故。”又
太仆为仆，司农为大农。成帝更令相治民如郡太守，
省内史。其中尉如郡尉，太傅但曰傅。汉东京亦置傅
一人，王师事之。相一人，主治民；中尉一人，主盗贼。郎
中令一人，掌郎中宿卫；仆一人，治书，一人，治书。本曰
《尚书》，后更名“治书中大夫”，无员。掌奉使京师及诸国
者，及礼、乐、卫士、医、工、永巷、祀礼长各一人，郎中无员。
魏氏谒者官属史阙，不知次第。晋武帝初，置师、友、文
学各一人。师即傅也。景帝讳师，改为傅。宋世复改曰
师，其文学前汉已置也。友者，因文王、仲尼“四友”之名
也。改太守为内史，省相及仆。有郎中令、中尉、大农为
三卿。大国置左右常侍各三人，省郎中，置侍郎二人。
大国又置上军、中军、“下军三将军，次国上军将军、下
军将军各一人，小国上军而已。典书、典祠、典卫、学官
令、典书令、丞各一人，治书四人，中尉、司马、世子、庶子、
陵庙牧长各一人，谒者四人，中大夫六人，舍人十人，
典医丞、典府丞各一人。”宋氏以来，一用晋制，虽大小
国皆有三军。晋制，典书令在常侍下、侍郎上。江左则
侍郎次常侍，而典书令居三军下矣。江左以来，公国
则无中尉、常侍，三军侯国又无大农、侍郎、伯、子、男，唯
典书以下，又无学官令矣。吏职皆以次损省焉。晋江
右公侯以下，置官属，随国小大，无定制也。晋江左诸
国，并三分食一，元帝太兴元年，始制九分食一。按
《礼志》，“凡遣大使拜蕃王，帝皆临轩。其仪：大乐”令宿设
金石四厢之乐于殿前。漏上二刻，侍中、侍臣、冗从仆
射、中谒者、节骑郎、虎贲旄头遮列五牛旗皆入。虎贲
中郎将、羽林监分陛端门内，侍御史、谒者各一人监
端门，廷尉监平分陛车，西中华门。漏上三刻，殿中侍
御史奏开殿之，殿门南止车门。宣阳城门军校、侍中、
散骑常侍、给事黄门侍郎、散骑侍郎升殿，夹御座。尚
书令以下应阶者以次入。治礼引大鸿胪入，陈九宾。
漏上四刻，侍中奏：“外办。”皇帝服衮冕之服，升太极殿，
临轩南面。谒者前北面一拜，跪奏：“大鸿胪臣某稽首
言，群臣就位，谨具。”侍中称：“制曰可。”谒者赞拜，在位皆
再拜。大鸿胪称臣一拜，仰奏：“请行事。”侍中称“制曰可。”
鸿胪举手曰“可行事。”谒者引护当拜者入就拜位，四
厢乐作，将拜乐止。礼毕出，官有其注。诸王金玺龟
纽，𫄸朱绶，四采，赤、黄、缥、绀。郡公金章，元朱绶；郡侯金
章，青朱绶；诸王、太子，金印，紫绶；郡公侯太子，银印，青
绶；县、乡、亭侯，金印，紫绶；关内、关中名号侯，金印，紫绶；
关外侯，银印，青绶。

### 武帝永初元年封皇弟道怜及皇子义真等为王追封皇弟道规为临川王而以南郡公义庆为嗣

按《宋书武帝本纪》，“永初元年，夏六月庚午，以司空道
怜为太尉，封长沙王，追封司徒道规为临川王，立南
郡公义庆为临川王，乙亥，立桂阳公义真为庐陵王，
彭城公义隆为宜都王，第四皇子义康为彭城王。”
按《文帝本纪》，“帝讳义隆，武帝第三子，晋义熙十一年
封彭城县公，永初元年封宜都王，食邑三千户。”

### 少帝景平二年皇太后废帝为荥阳王

按《宋书少帝本纪》，“景平二年夏五月，江州刺史檀道
济、扬州刺史王弘入朝。帝居处所为多过失，乙酉，皇
太后令曰：‘王室不造，天祸未悔。先帝创业弗永，弃世登遐，义符长嗣，属当天位，不谓穷凶极悖，一至于此。
大行在殡，宇内哀惶，幸灾肆于悖词，喜容表于在戚。
至乃征召乐府，鸠集伶官，优倡管弦，靡不备奏，珍羞’”
甘膳，有加。平日采择媵御，产子就宫，䩄然无怍，丑声
四达。及懿后崩背，重加天罚，亲与左右执绋歌呼，推
排梓宫，抃掌笑谑，殿省备闻。加复日夜媟狎，群小慢
戏，兴造千计，费用万端，帑藏空虚，人力殚尽，刑罚苛
虐，幽囚日增。居帝王之位，好皂隶之役，处万乘之尊，
悦厮养之事，亲执鞭扑，驱击无辜，以为笑乐。穿池筑
观，朝成暮毁，征发工匠，疲极兆民。远近叹嗟，人神怨
怒，社稷将坠，岂可复嗣守洪业，君临万邦？今废为荥
阳王，一依汉昌邑、晋海西故事。

### 文帝元嘉元年封皇弟义恭等三人皆为王

按《宋书文帝本纪》，“元嘉元年秋八月甲辰，冠军将军
南豫州刺史义恭进号抚军将军，封江夏王，立第六
皇弟义宣为竟陵王，第七皇弟义季为衡阳王。
元嘉九年冬十二月庚寅，立第五皇子绍为庐陵王
江夏王，义恭子朗为南丰县王。”

按：《宋书文帝本纪》云云。

元嘉十年。春正月甲寅。竟陵王义宣改封南谯王
按《宋书文帝本纪》云云。

元嘉十三年，封皇子濬、骏二人为王。

按《宋书文帝本纪》，“十三年秋九月癸丑，立第二皇子
濬为始兴王，第三皇子骏为武陵王。”按《孝武帝本
纪》，“孝武讳骏，文帝第三子。元嘉十三年立为武陵王，
食邑二千户。三十年，入讨元凶平，即皇帝位，是为孝
武帝。”

元嘉十六年。秋八月庚子。立第四皇子铄为南平王
按《宋书文帝本纪》云云。

元嘉二十年。夏四月甲午。立第六皇子诞为广陵王
按《宋书文帝本纪》云云。

元嘉二十一年春二月辛卯，“立第七皇子宏为建平
王。”

按：《宋书文帝本纪》云云。

元嘉二十二年春二月甲戌，“封第八皇子袆为东海
王，第九皇子昶为义阳王。冬十二月丁酉，免大将军、
彭城王义康为庶人。”

按：《宋书文帝本纪》云云。

元嘉二十四年。“冬十一月甲寅，立第十皇子浑为汝
阴王。”

按：《宋书文帝本纪》云云。

元嘉二十五年“秋八月甲子，立第十一皇子彧为淮
阳王。”

按《宋书文帝本纪》云云。按《明帝本纪》。帝讳彧。文帝
第十一子也。元嘉二十五年。封淮阳王。食邑二千户。
元嘉二十六年。冬十月。广陵王诞改封随郡王。
按《宋书文帝本纪》云云。

元嘉二十九年春二月庚午，立“第十二皇子休仁为
建安王。”秋七月壬辰，汝阴王《浑》改封武昌王，淮阳王
彧改封湘东王。

按：《宋书文帝本纪》云云。

元嘉三十年四月己巳，孝武帝即位，六月辛未，改封
南谯王义宣为南郡王，随王诞为竟陵王，义宣次子
宜阳侯恺为宜阳县王。

按：《宋书孝武帝本纪》云云。

### 孝武帝孝建元年夏四月癸巳封第十六皇弟休倩为东平王未拜薨

按：《宋书孝武帝本纪》云云。

孝建二年，立第十三、十四、十五三皇弟为王，改革诸
王车服制度，凡二十四条。

按《宋书孝武帝本纪》，“孝建二年秋七月癸巳，立第十
三皇弟休祐为山阳王，第十四皇弟休茂为海陵王，
第十五皇弟休业为鄱阳王。”按《礼志》，伪楚桓元将
篡，亦加安帝母弟太宰、琅邪王衮冕服。宋兴以来，王
公贵臣加侍中散骑常侍，乃得服貂珰也。宋孝武孝
建元年，丞相南郡王义宣二年，雝州刺史武昌王浑
又有异图，世祖嫌侯王强盛，欲加减削。其年十月己
未，大司马江夏王义恭、骠骑大将军竟陵王诞表改
革诸王车服制度，凡九条。上因讽有司更增广条目，
奏曰：“车服以庸，《虞书》茂典；名器慎假，《春秋》明诫。是以
尚方所制，禁严汉律。诸侯窃服，虽亲必罪。自顷以来，
下僭弥盛。器服装饰，乐舞音容，通于王”公，达于众庶，
上下无辨，人志靡一。今表之所陈，实允礼度，《九条之
格》，犹有未尽，谨共附益，凡二十四条。听事不得南向
坐，施帐并。蕃国官正冬不得跣登国殿及夹侍；国
师传令及油戟；公主王妃传令，不得朱服舆，不得重
杠鄣扇，不得雉尾剑，不得鹿卢形槊眊不得孔雀、白
鷩；夹毂队不得绛袄；平乘诞马不得过二匹；胡伎不
得彩衣。舞伎正冬著褂衣，不得庄面蔽花；正冬会不
得铎舞、杯柈舞、长𫏋伎。《舒丸剑》《博山伎》《缘大橦伎》、
五案伎，自非正冬会奏舞曲不得舞，诸妃主不得著衮带信幡，非台省官悉用绛。郡县内史相及封内官
长，于其封君，既非在三，罢官则不复追敬，不合称臣，
正宜上下官敬而已。诸镇常行，车前后不得过六队，
白直夹毂，不在其限，刀不得过铜为装。诸王女封县
主，诸王子孙袭封王，王之妃及封侯者夫人行并不
得卤簿。诸王子继体为王者，婚姻吉凶，悉依诸国公
侯之礼，不得同皇弟、皇子，车舆不得油幢，轺车不在
其限。《平乘》舫皆平，两头作露平形，不得拟像龙舟，悉
不得朱油帐。不得作五花及竖笋形。“若先有器物
者，悉输送台臧书到后二十日期。若窃玩犯禁者，及
统司无举纠，并临时议罪。”诏可。

按《文献通考》：“江夏王义恭为孝武所忌，忧惧，故奏革
诸侯厅事不得南向坐；国官正冬不得跣登国殿及
夹侍；障扇不得雉尾，剑不得鹿卢形；诞马不得过二；
诸侯常行车前后不得过六队；白直夹毂，不在其限；
刀不得过银铜为饰；诸王子继体为王者，婚葬吉凶，
悉依诸国公侯之礼，不得同皇弟、皇子；诸王女封县
主，诸王子孙袭封之王妃及封侯者夫人，并不得卤
簿。”诏可。

《孝建》三年，立第十八、十九二皇弟及第二皇子为王，
以第四子出绍江夏王太子叡为后。

按《宋书孝武帝本纪》，三年春正月庚寅，立第十八皇
弟休范为顺阳王，第十九皇弟休若为巴陵王。戊戌，
立第二皇子尚为西阳王。按《礼志》，三年五月丁巳，
诏以第四皇子出绍江夏王太子叡为后。有司奏：“皇
子出后，检未有告庙先例，辄勒二学。礼官议正，应告
与不告者为告几室。”太学博士傅休议：“礼无皇子出
后告庙明文。晋太康四年，封北海王寔绍广汉殇王
后，告于太庙。汉初，帝各异庙，故告不必同。自汉明帝
以来，乃共堂各室，魏、晋依之。今既共堂，若独告一室，
而阙诸室，则于情未安。”太常丞庾亮之议：“按《礼》，大事
则告祖祢，小事则特告祢。今皇子出嗣，宜告祢庙。”祠
部朱膺之议，以为：“有事告庙，盖国之常”典。今皇子出
绍，事非常均，愚以为宜告。贺循云：“古礼异庙，唯谒一
室是也。既皆共庙，而阙于诸帝，于情未安。”谓循言为
允，宜在皆告。兼右丞、殿中郎徐爰议，以为：国之大事，
必告祖祢，皇子出嗣，不得谓小。昔第五皇子承统庐
陵，备告七庙，参议以爰议为允。诏可。

### 大明元年夏六月己卯以前太子步兵校尉刘祗子歆继南丰王朗冬十二月丁亥顺阳王休范改封桂阳王

按《宋书孝武帝本纪》云云。按《礼志》，大明元年六月
己卯朔，诏以前太子步兵校尉祗男歆绍南丰王朗。
有司奏，“朗先嗣营阳，告庙临轩。检继体为旧，不告庙
临轩。”下礼官议正。太学博士王燮之议：“南丰昔别开
土宇，以绍营阳，义同始封，故有临轩告庙之礼。今歆
奉诏出嗣，则成继体，先爵犹存，事是传袭，不应告庙
临轩。”祠部郎朱膺之议：“南丰王嗣爵封已绝，圣恩垂
矜，特诏继茅土。复申义同始封，为之告庙临轩。”殿中
郎徐爰议：“营阳继体皇基，身亡封绝，恩诏追封，锡以
一城，既始启建茅土，故宜临轩告庙。今歆继后南丰，
彼此俱为列国，长沙、南丰自应各告其祖，岂关太庙。
事非始封，不合临轩。”同博士王燮之议“参详爰议为
允。”诏可。

大明二年。夏四月甲申。立皇子子绥为安陆王
按《宋书孝武帝本纪》云云。

大明三年，贬竟陵王诞爵，以不受命，讨斩之。追封齐
敬王。子羽。

按《宋书孝武帝本纪》，“大明三年夏四月乙卯，司空、南
兖州刺史竟陵王诞有罪贬爵。诞不受命，据广陵城
反，杀兖州刺史垣阆。以始兴公沈庆之为车骑大将
军，开府仪同三司、南兖州刺史，讨诞。甲子，上亲御六
师，车驾出顿宣武堂。秋七月己巳，克广陵城，斩诞，悉
诛城内男丁，以女口为军赏。”按《孝武十四王传》：“齐
敬”王子羽，孝武帝第十四子，大明三年卒，追加封谥。
按《礼志》，八年正月壬辰，有司奏，“故齐敬王子羽将
来立后，未详便应作主立庙，为须有后之日，未立庙
者，为于何处祭祀？”游击将军徐爰议，以为国无后，于
制除罢。始封之君，实存承嗣，皇子追赠，则为始祖。臣
不殇君，事著前准，岂容虚阙。烝尝，以俟有后。谓立庙
作主，三卿主祭，依旧通关博议，以爰议为允，令便立
庙。庙成作主，依晋陵王近例，先暂祔庐陵考献王庙，
祭竟，神主即还新庙。未立后之前，常使国上卿主祭。
大明四年，立第三、第六、第七、第八四皇子为王。
按《宋书孝武帝本纪》，四年春正月庚寅，立第三皇子
子勋为晋安王，第六皇子子房为寻阳王，第七皇子
子顼为历阳王，第八皇子子鸾为襄阳王。秋，九月，丁
亥，改封襄阳王子鸾为新安王。

大明五年，改第二、第七二皇子封国，立第九、第十一
二皇子为王。

按《宋书孝武帝本纪》，“五年夏四月，改封西阳王子尚为豫章王。秋八月戊子，立第九皇子子仁为永嘉王，
第十一皇子子真为始安王。闰九月壬寅，改封历阳
王子顼为临海王。”

大明六年，立第十三、十九“二皇子”为王，以山阳王子
士弘继《鄱阳哀王》。

按《宋书孝武帝本纪》，“六年春三月庚寅，立第十三皇
子子元为邵陵王。秋七月乙未，立第十九皇子子云
为晋陵王。冬十月丁巳，以山阳王休祐子士弘继鄱
阳哀王休业。”

大明七年，立第十六、十八、十七、二十二四皇子为王。
按《宋书孝武帝本纪》，“七年秋八月乙丑，立第十六皇
子子孟为淮南王，第十八皇子子产为临贺王。九月
丙申，立第十七皇子子嗣为东平王。”按《孝武十四
王传》，“南海哀王子师，孝武帝第二十二子，大明七年
封，食邑二千户。景和元年，为前废帝所害，时年六岁。
太”宗即位，追谥。

大明八年，追封第二十三皇子子霄为王。

按《宋书孝武帝本纪》，不载。按《孝武十四王传》，“淮阳
思王子霄，孝武帝第二十三子，大明八年薨，追加封
谥。”

### 前废帝景和元年免新安王为庶人及明帝称令改安陆王子绥封国

按《宋书前废帝本纪》，“景和元年秋九月辛丑，抚军将
军、南徐州刺史新安王子鸾免为庶人，赐死。”按《明
帝本纪》，宋越等殒废帝于后堂，事定，上未知所为。建
安王休仁便称臣，奉引升西堂，登御座，召见诸大臣，
凡众事悉称令书施行。十二月乙丑，改封安陆王子
绥为江夏王。

### 明帝泰始元年冬十二月辛未改封临贺王子产为南平王晋熙王子舆为庐陵王

按：《宋书明帝本纪》云云。

泰始二年。春三月戊戌。贬寻阳王子房爵为松滋县
侯。冬十一月壬辰。以建平王景素子延年。为新安王
按《宋书明帝本纪》云云。

泰始三年，立桂阳、建安二王及侍中刘韫三人之第
二子皆为王，改封新安、义阳二王国。

按《宋书明帝本纪》，泰始三年，“夏四月庚子，立桂阳王
休范第二子德副为庐陵王，立侍中刘韫第二子铣
为南丰王。冬十月壬午，改封新安王延年为始平王。
十一月，立建安王休仁第二子伯猷为江夏王，改封
义阳王昶为晋熙王。”

泰始四年夏四月己卯，东海王祎改封庐江王，山阳
王休祐改封晋平王，改《晋安郡》为晋平郡。

按：《宋书明帝本纪》云云。

泰始五年，立晋平、长沙二王子为王，免庐江王祎官
爵，追封皇弟夷父为王。

按《宋书明帝本纪》，“五年夏六月辛未，立晋平王休祐
子宣曜为南平王。丁丑，车骑将军、南豫州刺史庐江
王祎免官爵。秋九月甲寅，立长沙王纂子延之为始
平王。”按《文九王传》：“新野怀王夷父，文帝第十七子，
元嘉二十九年薨，太宗泰始五年追加封谥。”

泰始六年，立第六皇子为王，而以第五皇子继东平
王休倩。后寻薨，又追改休倩为临庆王，而以第八皇
子继之。

按《宋书明帝本纪》，“六年夏四月癸亥，立第六皇子燮
为晋熙王。六月己亥，以第五皇子智井继东平冲王
休倩。己未，改临贺郡为临庆郡，追改东平王休倩为
临庆冲王。秋七月丙戌，第五皇子智井薨。九月癸未，
以第八皇子智涣继临庆冲王休倩。”

泰始七年夏五月丙戌，追免晋平王休祐为庶人。秋
八月戊子，第八皇子跻继江夏文献王义恭。戊戌，立
第三皇子准为安成王。

按《宋书明帝本纪》云云按《顺帝本纪》。“帝讳准。字仲
谋。明帝第三子也。泰始七年封安成王。食邑三千户。”

### 后废帝元徽元年秋九月丁亥立衡山王嶷子伯玉为南平王冬十二月癸亥立前建安王世子伯融为始安县王

按：《宋书后废帝本纪》云云。

元徽二年，立第七、第八、第九三皇弟皆为王。

按《宋书后废帝本纪》，“元徽二年秋七月庚辰，立第七
皇弟友为邵陵王。冬十二月癸亥，立第八皇弟跻为
江夏王，第九皇弟赞为武陵王。”

元徽四年。立第十、第十一、第十二三皇弟皆为王
按《宋书后废帝本纪》。“四年秋八月丁卯。立第十皇弟
翙为南阳王。第十一皇弟嵩为新兴王。第十二皇弟
禧为始建王。”

### 顺帝昇明二年立刘颁为南丰县王改封翙为随郡王

按《宋书顺帝本纪》，“昇明二年冬十一月壬子，立故武
昌太守刘琨息颁为南丰县王，甲子，改封南阳王翙
为随郡王，改随阳郡